Imam Bukhari

Abu Abdullah Muhammad bin Ismail al-Bukhari () (13 Syawal 194H - 1 Syawal 256H) / (20 Julai 810 M - 1 September 870 M), ialah pengarang kumpulan tradisi yang dikumpulkan dalam Sahih Bukhari, yang dianggap oleh Ahli Sunah Waljamaah sebagai hadis sahih daripada Nabi Muhammad SAW. Imam Bukhari (810 – 870) dilahirkan di Bukhara (Bokharä) (kini di Uzbekistan) pada 194 H (810 M).

Kehidupan

Latar belakang 
Imam al-Bukhari dilahirkan pada 13 Syawal 194 Hijrah di bandar Bokhara, di bahagian timur negeri Uzbekistan. Bapanya meninggal dunia semasa beliau masih kanak-kanak, dan ibunya membesarkan beliau bersendirian. Ibunya memelihara dan mendidiknya dengan penuh ihsan serta berkorban untuk memberikan pendidikan yang terbaik kepada beliau. 

Semasa kecil lagi, nilai intelek Imam Bukhari telah teserlah. Beliau amat warak dan mempunyai daya ingatan yang luar biasa serta mempunyai kesungguhan dalam pelajarannya. Diriwayatkan bahawa ketika di dalam belasan tahun, beliau sudah menghafal 70,000 hadis Rasulullah SAW

Pengajian Hadis 
Ketika berumur 16 tahun, Imam Bukhari pergi ke Makkah bersama ibunya untuk menunaikan Haji. Imam Bukhari terlalu seronok berada di Makkah sehinggakan beliau memanjangkan tempoh lawatan di Makkah untuk membolehkan beliau berguru dengan cendekiawan di Makkah. Pada umur 18 tahun, Imam Bukhari menerbitkan bukunya yang pertama mengenai sahabat-sahabat Rasulullah SAW, dan selepas itu buku sejarah bertajuk "Al-Tarikh-al-Kabir".

Imam Bukhari amat meminati sejarah dan hadis-hadis Rasulullah SAW dan menumpukan banyak tenaga bertemu dan belajar dengan cendekiawan yang terulung untuk mempelajari dan membahaskan hadis Rasulullah. Imam Bukhari melawat Damsyik, Kaherah, Baghdad, Basra, Madinah dan tempat-tempat lain untuk belajar dan membincangkan hadis-hadis yang dipelajari. Semasa di Baghdad, Imam Bukhari selalu berbincang dengan Imam Ahmed Hanbal, pengasas fahaman (mazhab) Hanbali.

Semasa pengembaraannya, Imam Bukhari hanya mempunyai satu matlamat – mengumpulkan seberapa banyak ilmu yang mungkin boleh dikumpul untuk membolehkan beliau membuat pengumpulan yang terbesar sunah hadis Rasulullah SAW. Beliau begitu giat menulis, dan pada satu ketika berkata "Saya sudah menulis mengenai 1800 orang, setiap satunya meriwayatkan hadis Rasulullah SAW, dan saya hanya menulis mengenai mereka yang lulus ujian yang ditetapkan."  

Imam Bukhari mempunyai ingatan yang mengkagumkan dan sumbangannya terhadap sains pengumpulan hadis tidak dapat ditandingi. Beliau merakamkan hadis Rasulullah SAW dalam buku "Al-Jami-al-Sahih”. Dia membuat penyelidikan selama 16 tahun dan meneliti 600,000 buah hadis sebelum memilih 7,525 buah hadis yang beliau berpuas hati menepati takrif kesahihan yang beliau tetapkan.

Diusir dari Bokhara 
Kepopularan Iman Bukhari menimbulkan perasaan iri hati di kalangan beberapa orang ulama yang akhirnya mengakibatkan beliau diusir dari bumi Bokhara oleh Gabenornya. Beliau meninggal dalam buangan pada malam Aidilfitri dalam tahun 256 Hijrah di Khartank dekat Samarkand.   Makam Iman Bukhari terletak 12 kilometer di utara Samarkand.

Karya 
 al-Jamik al-Sahih al-Musnad min Hadis Rasulullah Sallallahualaihiwasallam wa Sinatihi wa Iyamihi (Sahih Bukhari)
 Al Adab Al Mufrad الأدب المفرد
 al-Tarikh al-Kabir - sejarah besar, lengkap dengan biografi periwayat beserta rating
 al-Tarikh al-Saghir - sejarah kecil
 al-Tarikh al-Ausat
 al-Tafsir al-Kabir
 Kitab al-Wahdan
 Kitab al-Mabsut
 Kitab al-Habah
 Kitab al-Kuni
 Kitab al-Fawa'id

Rujukan 
 F. Wüstenfeld, Shâfi`iten, 78 ff.
 Terjemahan Ibn Khallikan oleh McG. de Slane, i. 594 ff.
 Ignaz Goldziher, Mohammedanische Studien, ii. 157 ff. 
 Imam Nawawi, Biographical Dictionary 86 ff.

Lihat juga 
 Hadis
 Isnad
 Tokoh-Tokoh Islam

Pautan luar 
 Sahih Al Bukhari dalam bahasa Inggeris 
 Teks Arab Sahih Al Bukhari الجامع الصحيح, dengan kupasan oleh Ibn Hajar Fath al-Bari فتح الباري
 Al Adab Al Mufrad الأدب المفرد
 Ahmad Mujtaba Hasan. Bukhari. I.B. Tauris. ISBN 1-84511-095-1.
 Kajian Takhrij Hadis Sahih Riwayat Bukhari dan Muslim Dalam Bab Aqidah dan Keimanan Universiti Teknologi Malaysia

Muslim Sunni
Ilmuwan Islam
Kelahiran 810
Kematian 870